„Ježiš Kristus je ten istý včera i dnes i naveky.“
(Žd 13:8)

Obežný list august 1989

Čo najsrdečnejšie vás všetkých zdravím v drahom mene Pána Ježiša Krista slovami z 1. listu Petra 3:8: „A konečne buďte všetci rovnako smýšľajúci, súcitní, milujúci bratstvo, ľútostiví, dobromyseľní a pokorní!“

Tu je nám povedané, akí máme byť, ale v skutočnosti môžeme byť takí len vtedy, ak nám Boh pomôže a my od neho dostaneme to, čo je v týchto vlastnostiach prejavené. Či už je to jednomyseľnosť, súcit, bratská láska – čokoľvek je potrebné, musí nám to dať Boh. Len ten, kto milosrdenstvo prežil, môže ho praktizovať. V podstate všetko, čo od nás Boh žiada, musí v nás On sám z milosti vypôsobiť.

To platí aj pre služby v Cirkvi, ako aj pre dary a ovocie Ducha. Peter napomína tých, ktorí sa podieľajú na službe: „Každý, ako ktorý dostal dar milosti, tak si tým slúžte navzájom ako dobrí správcovia rôznej milosti [rôznych darov milosti, nem. preklad] Božej!“ [1Pt 4:10]. Dôraz je opäť položený na to, že ich človek „dostal“. Niečo spravovať môžeme len vtedy, ak nám to bolo skutočne odovzdané a zverené.

Vrcholný bod Petrových výrokov nachádzame v nasledujúcom verši [podľa nem. prekladu]: „Ak niekto hovorí – nech sú jeho slová ako výroky Božie; ak niekto slúži – tak to čiň ako z moci, ktorú dáva Bôh, aby bol Bôh vo všetkom oslavovaný skrze Ježiša Krista, ktorý má slávu i silu na veky vekov. Amen.“

Každá služba, ktorá pochádza od Boha, vedie k tomu, že je Boh oslávený. Slovami, ktoré máme hovoriť ako výroky Božie, je myslené len to, čo vyšlo z Božích úst ako pôvodné Slovo, ako to, „Tak hovorí Pán“. Boh od začiatku hovoril, dával pokyny, dával zasľúbenia, dal Zákon atď. Jeho Slovo zaznelo jeho prorokom a apoštolom. Našou úlohou je odovzdávať to isté Slovo v jeho pôvodnej podobe.

Vo Svätom Písme nájdeme vlastne všetko, čo nám Boh chcel povedať. Či už sa to týka našej spásy, nášho života, nášho putovania – všetko je už napísané. Stačí hovoriť to, čo On povedal, a konať to, čo On prikázal. Každý, kto sa odvoláva na Písmo, musí hovoriť to, čo hovorí Písmo, a učiť to, čo učí Písmo. Keď veriaci hovorí a odvoláva sa na biblické témy, musia byť jeho výroky Božím Slovom, teda výrokmi Božími, ktoré už stoja v jeho Slove napísané. Boh nepovie nič iné, než to, čo už povedal, a nebude nič posudzovať inak, ako to už posúdil vo svojom Slove.

Apoštol Pavol poučuje spolupracovníka: „Dbaj o to, aby si službu, ktorú si prijal v Pánovi, riadne vykonal.“ [Kol 4:17, podľa nem. prekladu]. Služba môže byť správne vykonávaná len vtedy, keď Pán dá svojmu služobníkovi inštrukcie a povie mu, čo má robiť.

My, ktorí v tomto čase kážeme Slovo, si musíme vziať tieto napomenutia obzvlášť k srdcu. Nejde o to niečo robiť alebo kázať, ale o to, aby sa to, čo sa robí a káže, dialo podľa Božieho Slova a vôle.

Napĺňa ma hlboká vďačnosť a ctibázeň, keď pomyslím na dôverné spojenie ku svojmu Slovu, ktoré mi Pán dal. Ako nádherne nám v ňom oznámil svoju vôľu! Ani prorok, ani apoštol sa nemuseli opravovať. To, čo kázali a písali, vyšlo z Božích úst. Slovo za slovom podávali ďalej jeho výroky. Aj my musíme robiť to isté.

Keď Pavol píše o tajomstvách, ktoré boli predtým skryté a potom odhalené, nemá to nič spoločné s „tajnostkárstvom“. Tajomstvá, ktoré boli zjavené, boli jasne a zrozumiteľne vysvetlené. To sa stalo aj v našich časoch.

Čo sa týka telesnej oblasti, boli aj tí najväčší Boží muži len ľudia. Dokonca aj proroci, ktorým zaznelo Slovo a ktorých Pán nazval „bohmi“, museli ako ľudia zomrieť [Ž 82, Jn 10], pretože v pozemských ohľadoch žili ako všetci ostatní ľudia. To Božské v nich bolo neomylné, totiž to prijaté, živé Božie Slovo, skrze ktoré získali pôsobením Ducha Svätého podiel na božskej prirodzenosti. Telesná schránka bola len nádobou, ale obsah bol božského pôvodu. Ako ľudia boli omylní, avšak Slovo, ktoré dostali od Boha a odovzdali nám, je neomylné.

Zdá sa, že u zákonníkov a farizejov je to naopak. Vynaložili všetko úsilie, aby navonok pred ľuďmi vyzerali ako neomylní. Ľuďom sa predstavovali ako bezúhoní, ale duchovne boli nielen omylní, ale náš Pán ich dokonca označil za slepých vodcov slepých. Navonok všetko vedeli a podľa litery dodržiavali. Vnútorne však boli duchovne mŕtvi a mali len nábožnú formu.

Ešte aj dnes existujú tieto dve formy, pretože vlastne všetko zostáva pri starom: tak to jedne, ako aj to druhé. Už Šalamún povedal: „Čo bolo, to i bude, a čo sa dialo, to sa i bude diať, ani nieto ničoho nového pod slnkom.“ [Kaz 1:9] Najlepšie je, keď to vnútorné i to vonkajšie súhlasia so Slovom.

Pokiaľ ide o kázanie, je dôležité vždy hovoriť len to, čo skutočne vyšlo z Božích úst, a všetko ponechať v súvislosti, v ktorej to bolo povedané a napísané, pretože tam to patrí. Len tak je možné vyhnúť sa chybnému vývoju v dôsledku nesprávneho výkladu.

Tak je to aj v prípade Pánovho výroku: „Lebo kdekoľvek bude mŕtvola/zdochlina, tam sa zhromaždia aj orli/supy.“ [Mt 24:28]. Musíme ho ponechať v súvislosti, v ktorej bol vyslovený, totiž s jeho návratom. V predchádzajúcich veršoch nás Pán varuje, že príde čas, keď budú ľudia hovoriť: „Hľa, tu je Kristus! alebo: Tam je!“ Tým myslel falošných Kristov a falošných prorokov, ktorí zduchovňujú jeho príchod, ktorí vystúpia a budú robiť veľké divy a znamenia, aby, ak by to bolo možné, zviedli aj vyvolených [v. 24]. Nakoniec prichádza k vrcholu, k téme vlastnej, totiž k svojmu návratu. Aj keď niekto hovorí, že Pán je na púšti alebo v komnatách, nemusíme tomu veriť ani tam ísť, pretože pri svojom návrate vôbec nepríde na zem, nie, stretneme sa s ním v povetrí. „Lebo ako vychádza blesk od východu a ukazuje sa až na západ, tak bude aj príchod Syna človeka. Lebo kdekoľvek bude mŕtvola, tam sa zhromaždia aj orli. “  [v. 27-28]

Nie je dôležité, či jeden preklad hovorí o orlovi a druhý o supovi. Vo všetkých sa píše: „kde je mŕtvola…“ Tu náš Pán nepovažoval seba ani svoje Slovo za zdochlinu, ani nenazval tých svojich supy či orly. Použil veľmi prirodzený príklad, ktorému rozumeli všetci, dokonca aj tí, ktorí nevedeli čítať a písať. Supy sa vrhajú všade, kde je niečo na zožratie. Keď sa Pán vráti, budeme v okamihu vzatí k nemu a budeme navždy s ním. Zmyslom tohto výroku je objasniť, že Pán sa nezjaví nikde na tejto zemi, ale že vykúpení budú pri jeho návrate zhromaždení. Výklad tohto výroku nie je potrebný. Význam je zrejmý z kontextu.

Existujú podobenstvá, ktorých význam nie je hneď zrejmý. Ale tu je to naozaj úplne jasné. Boh ma nepovolal, aby som bol vykladačom, ale aby som zvestoval Jeho ľudu Jeho Slovo. Vždy ide o to, aby sme hovorili to, čo hovorí Písmo, a verili tak, ako je to napísané.

V Svätom Písme máme celú zjavenú pravdu; jedno miesto dopĺňa a osvetľuje druhé, a tak jasné svetlo zjaveného Slova žiari vo svojej celistvosti. V tomto čase sme boli plne a cele oboznámení s Božím plánom spasenia. Skrze službu brata Branhama boli „všetky voľné konce“, ako sa sám vyjadril, navzájom spojené. Vďaka Bohu za to!

Od pravého Božieho služobníka treba očakávať, že bude zvestovať iba Slovo, ktoré pochádza z Božích úst, lebo iba vtedy sú jeho slová Božími výrokmi. Vtedy sa napĺňa: „Kto vás počúva, mňa počúva“ [Lk 10:16] a: „Ak poslúchli moje Slovo, poslúchnu aj vaše“ [Jn 15:20b]. Lebo naše slovo je jeho Slovom a jeho Slovo je naším slovom; jeho evanjelium je naším evanjeliom. Ako často Pavol hovorí o evanjeliu Boha a Ježiša Krista a potom ho nazýva svojím evanjeliom: „ … ako je moje evanjelium“ [2Tm 2:8].

Správa z cesty

Moje misijné cesty v júni a júli tohto roku mali mimoriadny význam pre veriacich v rôznych krajinách Ázie a Afriky. Už v júni na Filipínach som prežil, akým spôsobom Pán obrátil túto vec ku dobrému, spojil odlúčených bratov a zjednotil bratov a sestry na spoločných zhromaždeniach.

Moja následná návšteva Austrálie bola tiež požehnaním. Radosť tamojších bratov bola veľká, najmä tá brata Frangosa, ktorého mnohí z nás poznajú. Boh si ho použil mocným spôsobom.

Zhromaždenia v Kamerune, Zaire, Zambii, Malawi a Keni v júli boli z hľadiska počtu účastníkov najlepšie. V Kamerune som nebol asi päť rokov, a o to väčšia bola teraz radosť medzi bratmi a sestrami. Brat Kobba dobre spolupracuje so všetkými bratmi vo francúzsky a anglicky hovoriacich častiach krajiny, takže veriaci prišli zďaleka, aby počuli Slovo. Slúžiaci bratia vyjadrili prianie, aby im boli zodpovedané niektoré ich otázky, a aj to sa s Božou pomocou stalo tým najúžasnejším spôsobom, takže všetkým sa dostalo pomoci.

V Zaire som bol ohromený nielen tisíckami ľudí, ktorí prišli na zhromaždenia, ale aj ich duchovným hladom. Právnik Dr. Tchyombo odviedol vynikajúcu prácu: „Sála ľudu“ v Kinshase sa zaplnila 3500 ľuďmi už dlho pred začiatkom zhromaždenia. Keď som tam prišiel a videl som vonku množstvo ľudí, bol som toho názoru, že hala ešte ani nebola otvorená, ale pritom už bola opäť plná a zavretá! Skutočne tisíce ľudí počuli Slovo nielen vo vnútri, ale aj z reproduktorov vonku.

Preplnená bola aj mestská hala mesta Lubumbashi v Zaire. Mnohí museli stáť vo vstupnom priestore. V Kolwezi som neveril vlastným očiam, keď som pred sebou uvidel preplnené more hláv. Aj tu museli mnohí stáť pred halou. Náš milovaný brat Dr. Mbiye tiež odviedol dobrú prácu.

Hoci sa na zhromaždenia v Zambii a Malawi zúčastnilo len niekoľko stoviek ľudí, bohoslužby mali veľký význam pre vec samotnú, ako aj pre bratov i pre Božie dielo.

V Nairobi v Keni, na mojej poslednej zastávke, ma biskup Kitonga pozval, aby som prehovoril v jeho zbore. Aj tam ich prišlo niekoľko tisíc ľudí. Nasledujúci večer som sa prihovoril 250 pozvaným hosťom na stretnutí, ktoré zorganizovali obchodníci plného evanjelia. Medzi čestnými hosťami bol aj podpredseda vlády, ktorý sa krátko predtým stretol s prezidentom Kene Arapom Moiom.

Ak nič nezlyhá, s Božou pomocou budeme mať v blízkej budúcnosti veľkú kampaň za pravdu. Úprimnosť, nezištnosť a vernosť Bohu a jeho Slovu sa nakoniec vyplatia. Bratia, ktorí boli najatí americkými dolármi a boli naladení proti mne, prichádzali znova a prosili o odpustenie. Pravé priateľstvo sa nedá kúpiť za peniaze, ale upevňuje ho Boží Duch.

Za veľký úspech vo francúzsky hovoriacich krajinách Afriky si brat Alexis Barilier zaslúži srdečnú vďaku v mene Pánovom. Vďaka pravidelnému zaopatrovaniu boli zodpovedané mnohé otázky a bratia boli učiteľsky na najnovšom stanovisku.

Celkovo ďakujeme Pánovi za všetkých bratov vo všetkých krajinách, ktorí robia to najlepšie čo vedia pre podporu Božej veci. Medzi nimi sú aj naši bratia Joseph Di Prossimo a Joseph Baranowski z Belgicka, ktorí obetovali celý mesiac svojho času a slúžili Slovom v rôznych krajinách Afriky.

Počas troch júlových týždňov počulo Božie Slovo takmer 20 000 ľudí. Keď pomyslím na ovocie, na desaťtisíce vzácnych duší po celom svete, ktoré boli zachránené a privedené k pravde, som vďačný. Satan, vrah duší, chcel v roku 1979 zasadiť tejto službe smrteľný úder, ale vďaka Bohu, ktorý ma z toho vyviedol. Navždy platí, že Ježiš je víťaz a my s ním. On zvíťazil a my zvíťazíme s ním. Som si vedomý, že sám by som nič nezvládol. Pán sa postaral o to, aby zvestovanie Slova, ktoré mi bolo zverené, prijali s najväčším rešpektom aj bratia a sestry, ktorí veria inak a pochádzajú z najrozličnejších denominácií.

Mnoho tisíc ľudí na celom svete ďakuje Pánovi za to, že ma k nim poslal. On je to, kto ma previedol všetkými skúškami. Chválim jeho milosť. Bol to ON, kto ma z dôvodu Božieho povolania a služby zachoval. S plného presvedčenia hovorím spolu so žalmistom: „Keby mi Pán nebol býval pomocou, už by sa skoro bola octla moja duša v mlčaní.“ [Ž 94:17]. Nikto na zemi si nie je tak vedomý ako ja toho, čo mal Pán na mysli, keď povedal: „Bezo mňa nemôžete nič robiť! “

Cesta do Izraela

Ak Boh dá a my tu ešte budeme, na 5. – 18. 3. 1990 je naplánovaná cesta do Izraela. Bolo by skvelé, keby sa na nej zúčastnilo čo najviac ľudí. Je to možno posledná cesta tohto druhu po biblickej zemi. Najmä pre nás veriacich znovu ožíva Sväté Písmo, keď vidíme miesta a lokality, ktoré majú osobitný význam.

Pokiaľ ide o cesty do Izraela, existujú všetky druhy ponúk, od najlacnejších charterových letov až po dobre naplánované študijné cesty s pravidelnými letmi. Avšak tí, ktorí využijú lacný let, zvyčajne pocítia cenu až v krajine. Na druhej strane, ak si objednáte skupinový zájazd, vopred presne viete, koľko budete musieť zaplatiť. Osobne si myslím, že je správne letieť pravidelnou linkou a absolvovať rozsiahlu okružnú cestu po krajine Izrael s naším prvotriednym sprievodcom Simchom Goldnerom. Šetriť na tom by bolo naozaj zlé. Aby ste z takéhoto výletu vyťažili čo najviac, je v krajine Biblie jednoducho potrebný znalý sprievodca. Len vtedy má pre návštevníka skutočný význam a zmysel.

Podľa dobre premysleného a naplánovaného itinerára strávime týždeň ako okružnú cestu s prehliadkou, potom dva dni v En Gedi pri Mŕtvom mori, nasleduje deň cesty do Eilatu a tam opäť dva celé dni pri Červenom mori. Na spiatočnej ceste budeme opäť prechádzať cez Jeruzalem a pred odletom domov prenocujeme západne od mesta v známom kibuci Šoreš.

Keďže dopyt po zájazdoch do Izraela na jar je veľmi vysoký, je potrebné plánovať s dostatočným predstihom. Žiadame vás preto, aby ste sa zaregistrovali čo najskôr, najneskôr však do 30. septembra. Rovnako ako pred štyrmi rokmi bude celková cena približne 2 800 DM. Každý účastník dostane včas kompletný itinerár s konečnou cenou a ďalšími podrobnosťami.

Všetkým, ktorí na mňa a na túto službu pamätáte vo svojich modlitbách, by som sa chcel z celého srdca poďakovať a zaželať vám z celého srdca to najbohatšie Božie požehnanie.

V poverení Božom pôsobiaci

￼

Fotografia zo zhromaždenia v Kinshase 9. júla 1989.

Oznámenia o zhromaždení

Štrasburg: 23. septembra 1989 o 15.00 h Altea Hotel Salon Kleber (príchod z Kehlu, 300 m Pont de l'Europe za colnicou vľavo) Parc du Rhin

Zürich: každú poslednú nedeľu v mesiaci o 14.00 h
Volkshaus Helvetiaplatz Biela sála

Krefeld: Jesenná konferencia 30. septembra až 1. októbra
Misijné centrum Am Herbertzhof/Untergath

prvé zhromaždenie: sobota, 19.30 h
posledné zhromaždenie: nedeľa, 14.30 hod

Srdečne vás na všetky zhromaždenia pozývame.